Canolfan Galw Heibio I Bobl Ifanc Yn Agor - Cyngor Sir Benfro
Canolfan Galw Heibio I Bobl Ifanc Yn Agor
Mae canolfan galw heibio i bobl ifanc wedi ei hagor yng nghanol tref Hwlffordd.
Mae Cyngor Sir Penfro wedi lleoli'r ganolfan mewn adeilad o eiddo'r Cyngor sef Rhif 2 Old Bridge, drws nesaf i siop Wilkinson.
"Nid oes canolfan i bobl ifanc wedi bod yn y dref hon ers nifer o flynyddoedd", esboniodd y Cynghorydd Guy Woodham, yr aelod Cabinet dros Addysg a Dysgu Gydol Oes, "ac rydym yn gobeithio y bydd y ganolfan hon yn llenwi'r bwlch.
"Mae'n bur debyg y bydd mynediad wifi rydym wedi ei gael yma yn atynfa ddeniadol i bobl ifanc rhwng 11 a 25 oed, felly hefyd y diodydd di-alcohol a byrbrydau fydd ar gael.
"Ein bwriad yw darparu ystod eang o weithgareddau a chyfleoedd sydd yn adlewyrchu anghenion a diddordebau'r bobl ifanc.
"Yn fyr, mi fydd yn lle diogel iddynt alw i mewn iddo a chymdeithasu yn ystod gwyliau'r haf."
Mae'r ganolfan ar agor rhwng 10 am a 6 pm, dydd Llun i ddydd Gwener trwy fisoedd Gorffennaf ac Awst.
Ychwanegodd y Cynghorydd Woodham: "O fis Medi ymlaen byddwn yn parhau i gynnig darpariaeth i bobl ifanc yn y lleoliad, ac rydym yn gobeithio ymestyn ein oriau agor i gynnwys clwb ieuenctid ar dair noson yr wythnos, gyda hyn, wrth gwrs i'w gadarnhau eto.
Mae'n fwriad gennym i ddefnyddio'r lleoliad ar gyfer amrywiaeth o weithgareddau gan gynnwys gwaith grŵp, rhaglenni ataliol a gweithdai yn ogystal â chynnig cyngor ac arweiniad, tra hefyd yn cynnwys sefydliadau eraill megis gweithwyr gyrfa proffesiynol a'r gwasanaeth tân.